《普化赞 其一》
宋代·释心月

者风僧，甚举止。木铎一摇，声在人耳。邈吾真处点著便行，咬生人时触著便讳。

明头暗头拶著便转，今日昨日扶著便醉。或于道吾手里倒送鎗头，或于临济面前满倾恶水。

如斯伎俩，果能成褫人，建立黄檗宗旨者耶。况其掣狂掣颠，有头无尾，是皆不逃大仰之谶盘山之记。

末后若不向东门南门西门北门觅个走路，定不免新妇子老婆禅小厮儿抚掌笑你。

作者简介：释心月（？～一二五四），字石溪，号佛海，俗姓王，眉山（今属四川）人。历住建康府报恩寺，能仁寺。理宗嘉熙二年（一二三八），入住蒋山太平兴国寺。迁平江府虎丘山云岩寺。淳祐六年（一二四六），入住临安府灵隐景德寺。十年，迁径山兴圣万寿寺。宝祐二年卒。为掩室禅师法嗣。有《石溪心月禅师语录》三卷、《传衣石溪佛海禅师杂录》一卷，收入《续藏经》。